
AUKCIONO KOMISIJOS DARBO REGLAMENTAS
I. BENDROSIOS NUOSTATOS

       
1. Aukciono komisijos paskirtis – organizuoti ir vykdyti savivaldybės nekilnojamojo turto, įtraukto į Šakių rajono savivaldybės tarybos sprendimu patvirtintą Viešame aukcione parduodamo savivaldybės nekilnojamojo turto ir kitų nekilnojamųjų daiktų sąrašą, pardavimą viešame aukcione. Aukciono komisija priima sprendimus, susijusius su aukciono vykdymu.

2. Šiame reglamente vartojamos sąvokos suprantamos taip, kaip jos apibrėžtos arba yra vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme, Lietuvos Respublikos centralizuotai valdomo valstybės turto valdytojo įstatyme, Lietuvos Respublikos Vyriausybės 2014 m. spalio 28 d. nutarime Nr. 1178 „Dėl Valstybės ir savivaldybių nekilnojamųjų daiktų pardavimo viešame aukcione tvarkos aprašo patvirtinimo“ (toliau – Aprašas).

3. Komisija savo veikloje vadovaujasi Lietuvos Respublikos civiliniu kodeksu, Valstybės ir savivaldybių turto valdymo, naudojimo ir disponavimo juo įstatymu, Centralizuotai valdomo valstybės turto valdytojo įstatymu, Aprašu, kitais teisės aktais, susijusiais su nekilnojamojo turto pardavimu, bei šiuo reglamentu.
II. AUKCIONO KOMISIJOS FUNKCIJOS, TEISĖS IR PAREIGOS

4. Aukciono komisija atlieka šias funkcijas:

4.1. priima iš tiesioginiame aukcione ketinančių dalyvauti asmenų prašymus įregistruoti aukcionų dalyviais pagal rekomenduojamą (pavyzdinę) formą (1 priedas) ir kitus Aprašo 30 punkte nurodytus dokumentus, taip pat dokumentus, įrodančius, kad sumokėtas nustatytas aukciono dalyvio registravimo mokestis bei aukciono dalyvio garantinis įnašas, jei reikalaujama, kredito įstaigos garantiją ir kitus dokumentus, kuriais įrodoma, kad tiesioginiame aukcione ketinantis dalyvauti asmuo atitinka aukciono dalyviui keliamus reikalavimus, nurodytus aukciono sąlygose;


4.2. tikrina visų Aprašo 30 punkte nurodytų dokumentų tinkamumą;


4.3. protokoluotojas įregistruoja asmenis, pateikusius visus reikiamus dokumentus, Viešo tiesioginio aukciono dalyvių registravimo knygoje (toliau – Registravimo knyga), kurios forma nustatyta Aprašo 1 priede. Asmens, pateikusio dokumentus, prašymu protokoluotojas išduoda savo pasirašytą pažymą, patvirtinančią dokumentų gavimą;


4.4. pasibaigus aukciono dalyvių registravimo terminui, Registravimo knygoje padaro įrašą apie registracijos užbaigimą (nurodoma data ir laikas), pasirašo nurodydami savo vardą ir pavardę vedėjas, protokoluotojas ir kiti Aukciono komisijos nariai;


4.5. teikia informaciją aukcione ketinantiems dalyvauti asmenims dėl prašymų ir kitų nurodytų dokumentų parengimo ir pateikimo;


4.6. aukciono dalyviams, prieš pradedant tiesioginį aukcioną, išduoda aukciono dalyvio korteles su numeriais, atitinkančiais Registravimo knygoje įrašytą aukciono dalyvio registravimo eilės numerį;


4.7. Apraše nustatyta tvarka vykdo viešą aukcioną.


5. Aukciono komisija, vykdydama jai pavestas užduotis, turi teisę:


5.1. gauti iš savivaldybės administracijos jos patvirtintas aukciono sąlygas bei kitą aukcionui organizuoti ir vykdyti reikalingą informaciją apie aukcione parduodamus savivaldybės nekilnojamuosius daiktus;


5.2. prašyti, kad tiesioginiame aukcione ketinantys dalyvauti asmenys pateiktų asmens tapatybę patvirtinančius dokumentus ir kitus reikalingus dokumentus;


5.3. turi kitas Apraše ir kituose teisės aktuose įtvirtintas teises.


6. Aukciono komisija, vykdydama jai pavestas funkcijas, privalo:


6.1. vykdyti Aukciono komisijos darbo reglamente nurodytas užduotis;


6.2. vykdydama užduotis, laikytis Aprašo ir kitų teisės aktų reikalavimų.


7. Aukciono komisija, vykdydama jai pavestas funkcijas, neturi teisės tretiesiems asmenims, išskyrus viešo aukciono organizatoriaus (savivaldybės administracijos) vadovą, jo įgaliotus asmenis bei kitus Lietuvos Respublikos teisės aktuose nurodytus asmenis ir institucijas, teikti jokios informacijos, susijusios su organizuojamo ir vykdomo aukciono procedūromis, išskyrus tą informaciją, kurią pateikti privaloma pagal Aprašą.


8. Aukciono komisija negali teikti informacijos, susijusios su aukciono dalyviais, jei jos atskleidimas prieštarauja teisės aktams, kenkia visuomenės interesams, teisėtiems aukciono dalyvių interesams arba trukdo sąžiningą konkurenciją. Aukciono komisijos nariai, prieš organizuodami ir vykdydami viešą aukcioną, pasirašo konfidencialumo pasižadėjimus (3 priedas).
III. AUKCIONO KOMISIJOS DARBO ORGANIZAVIMAS

9. Aukciono komisijos veiklai vadovauja komisijos pirmininkas. Aukciono komisijos pirmininkas yra atskaitingas aukciono organizatoriui ir atsakingas už tinkamą Aukciono komisijos darbo organizavimą.


10. Tiesioginį aukcioną vykdo vedėjas. Jei aukciono vedėjas ir/ ar protokoluotojas negali dalyvauti aukcione, jo/ jų funkcijas vykdo rajono savivaldybės administracijos direktoriaus įsakymu paskirtas (-i) kitas (-i) Aukciono komisijos narys (-iai).


11. Viešo aukciono rezultatai įforminami protokolu, kurio forma nustatyta atitinkamai Aprašo 2 arba 3 priede.


12. Protokoluotojas aukciono protokolą parengia tą pačią dieną aukcionui pasibaigus ir pateikia pasirašyti aukciono laimėtojui. Viešo tiesioginio aukciono protokolą taip pat pasirašo nurodydami savo vardą ir pavardę vedėjas, protokoluotojas ir kiti Aukciono komisijos nariai.“


IV. BAIGIAMOSIOS NUOSTATOS

 


13. Šiame reglamente neaptarti klausimai sprendžiami Aprašo ir įstatymų nustatyta tvarka.


14. Šis reglamentas gali būti keičiamas, papildomas ir pripažįstamas netekusiu galios rajono savivaldybės administracijos direktoriaus įsakymu.
__________________________

 

